Tidligere i dag blev en mor kendt skyldig i mishandling af sin søn. Nu har hun fået dom

En 36-årig kvinde fra Skjern er ved Retten i Herning i dag blevet idømt fire års fængsel i en sag om blodtapning af sin lille søn.

Hun er dømt for grov vold og mishandling, da hun gennem fem år har tappet en halv liter blod hver uge fra sit yngste barn.

Moderen blev dømt efter straffelovens paragraf 245 som er: 'Legemsangreb af særligt rå, brutal eller farlig karakter eller mishandling'.

Hun havde erkendt sig delvis skyldig i anklageskriftet men efter en mildere voldsparagraf end den, hun blev dømt efter.

Münchausen by proxy

Kvinden fik i december 2017 lavet en mentalerklæring, hvor hun bliver beskrevet som usikker, indadvendt og sensitiv. Blandet andet har den 36-årige kvinde tidligere i sit liv haft en spiseforstyrrelse, hvor hun tabte sig 20 kilo.

I erklæringen fra retslægerne blev hun ikke fundet psykotisk eller med svær afvigende personlighed - og er derfor velegnet til en almindelig fængselsstraf.

Diagnosen Münchausen by proxy blev dog nævnt i mentalerklæringen, men den fik ingen indflydelse på selve kendelsen om, at hun var skyldig i grov vold. Ej heller mente nævningetinget i deres udmåling af straffen, at der var formildende omstændifgheder ved kvindens handlinger overfor sin søn.

Kvinden blev anholdt i september 2017, hvor drengen var seks år gammel. Hun har siddet varetægtsfængslet siden anholdelsen og har derfor allerede afsonet 14 måneder af sin straf.

Moderen tog det roligt

Tidligere har moderen i retten reageret meget voldsomt, blandt andet tidligere i dag, da skyldkendelsen blev afgjort. Men da dommen blev sagt i retten klokken 13.30, var reaktionen anderledes.

Roligt rejste hun sig og gik med sin forsvarer René Knudsen ud for at snakke eventuel anke. Da de kom retur, satte både forsvareren og den 36-årige kvinde sig på stolen, og forsvareren sagde så, at hans klient modtager dommen.

Den 36-årige kvinde skal forblive varetægtsfængslet til hun kan påbegynde afsoningen.

Efter dommen sagde specialanklager Pia Koudahl fra Midt- og Vestjyllands Politi, at hun var tilfreds med, at kvinden har fået en forholdsvis hård dom i forhold til den straffelovsparagraf, 245, hun blev dømt efter.

Drengen, som i dag er syv år, har det godt nu, har faderen vidnet om tidligere under retssagen.